gl gl es gl gl gl it en gl gl gl gl gl en gl it pt gl gl gl es pt en es pt fr es pt gl gl gl en gl gl gl gl gl gl gl gl ca gl id gl es gl gl gl gl es en gl gl gl en en gl en en es en en gl gl en en gl gl gl en gl it nl en gl gl gl gl gl gl gl gl gl gl gl gl gl gl gl gl gl es gl gl gl pt gl gl gl gl gl gl gl en gl gl gl gl gl en gl es gl es es en en es gl gl gl en gl gl gl en en gl gl gl en gl
A Granxa A Ciruxana (Viana-Vilariño), nun proxecto internacional de artesáns para pór en valor a la de ovella galega
Está promovido pola fiadeira Teté Mareque e denomínase Ardexarxe. Nel participan unha vintena de creadores galegos, pero tamén de Bulgaria e Polonia, creando pezas con este material con diferentes técnicas e estilos
22 de Setembro de 2022
A artesá Teté Mareque na Granxa A Ciruxana (Viana do Bolo), con Xoán González.
Poñer en valor a la da ovella galega e a tradición artesá. Con este afán xurdía, a base de ilusión, esforzo e colaboración, o proxecto Ardexarxe que arestora implica a unha vintena de artesáns de diferentes puntos de Galicia, pero tamén de países como Polonia ou Bulgaria, e tamén a gandeiros como Xoán da Gran A Ciruxana (Viana do Bolo e Vilariño de Conso). A iniciativa nacía alá pola primavera da man de Teté Mareque, de San Mateo (Narón), unha artesá e fiadeira, con especial paixón pola la de ovella galega.
“Eu fiaba la dos meus veciños da zona, fixen moitos traballos con ela e un día en decembro púxenme a buscar en internet e atopei a referencia da Granxa A Ciruxana de ovella autóctona galega. Contactei con Xoán e pregunteille que facía coa la, se a tiraba e díxenlle que eu a quería para fiar. A el encantoulle a idea e quedei en ir a recollela unha vez a esquilase. E así foi, tras a Semana Santa fun á súa granxa, coñécemonos persoalmente. e trouxen 200 e pico de quilos de la, moita cantidade e dunha calidade super. Entón pensei que isto había que compartilo e abrilo a outros artesáns e así empezou a xestarse, pouco a pouco, o proxecto. Primeiro incorporouse unha amiga que traballa o coiro e que pensou en facer un bolso con la, e logo comecei a falar con outros artesáns”, conta Teté Mareque, que ademais incorpou a la da Granxa Caxigueira de Ortigueira.
Xoán González, da Granxa A Ciruxana, lamenta a perda de valor da la, malia á súa importancia como produto, xa dende antigo, e a súa calidade. “Antes da pandemia pagaban pola la das miñas ovellas 50 ou 60 euros, moi pouco. Chegou a pandemia e xa non valía nada, e o que estou vendo eu con este tema todo é que en Galicia temos un autoodio moi profundo. Antes as ovellas galegas non valían, nada valía, agora resulta que as ovellas galegas teñen unha carne excelente para os mellores mercados, a la de ovella galega está demostrando que é excelente, que se poden facer prendas dunha altísima calidade, e ao final, temos na terra un produto exquisito que se despreza por autoodio, por intereses de empresa ou polo que sexa. Hai que lembrar que coa la destas ovellas de raza galega foi coa que durante centos de anos se vestiu toda a xente de Galicia e se facían todas as prendas e a roupa que usaban a diario, non había outra cousa”.
O proxecto Ardexarxe (que toma o seu nome da localidade vianesa onde está a Granxa A Ciruxana) aposta por amosar as propiedades e calidade da la de ovella galega. Consiste en que cada artesán, coa súa técnica (dende fiado ata decoración, cestería ou pintura) e estilo, empregue a la como material para crear unha serie de pezas que se amosarán nunha exposición, que prevé terse lista para o 2023 e coa que se pretende percorrer a xeografía galega amosando o valor, posibilidades e propiedades deste material natural. “Todo isto mountouse en cousa dun mes e de forma case espontánea e resultou unha explosión. Estou moi agradecida pola acollida, o proxecto medrou cun gran entusiasmo e conexión, nunca vin a 20 artesáns traballar co mesmo material. A la véxolle infinidade de aplicacións, non sei como isto se pode destruír así e non se lle dá valor”, comenta Teté Mareque.
Os artesáns e artistas que participan no proxecto son: Urko Encaixes (Ferrol) con coiro, TapizGalicia (A Coruña) con tear alto lizo, as feltristas Sinulid (Arbo) e creaciones_conalasdemariposa (Oleiros), a pintora Emma Pillado (Ferrol), Saúde Mental Ferrol Eume Ortegal (Narón) con fiado, Liño e Lá (Pontevedra) que é feltrista coa súa granxa; Belategui Regueiro (Cambre) con tear baixo lizo, Luisa Da Silva Seijas (Ares) con cestería; Pecaspita (Vigo) feltrista; Montse Ces Riobóo (Ferrol) con gancho, Bistra Pisancheva (Bulgaria) con bolillos contemporáneos, o mesmo que Carmelo Cagigao (Ferrol), Ewa Szpila e Malgorzata Spizia (Polonia) con bolillos artísticos, Con dos ovillos (Ferrol) con calceta, Parrumeira (Pontedeume) con bordado, Noa Menéndez (Ferrol) ceramista, Sofía Piñeiro (Ferrol) pintora, Obradoiro O Sarillo (Barallobre) de traxe tradicional. Tamén colabora, no procesado da la, Mar.
Todos eles, incluída Teté Mareque, utilizan como material a la de ovella galega preparada pola propia Teté nun proceso longo e moi laborioso, pero puramente tradicional. “A nosa la é artesanal, eu prepároa na casa, aquí non toca a industria para nada, é todo artesanal, eu paso as miñas horas aí lavando, as miñas horas cardando e fiando”, resalta.
O gandeiro Xoán González amosa a súa satisfacción por esta iniciativa. “Estou moi contento porque a min doiame moito o feito de ter que regalar a la e, ademais, despois vía que ía mercar unha prenda de la e valía un ollo da cara. Por iso pregúntome, ¿que pasa aquí, temos un produto excelente e estámolo regalando para que despois outros se fagan de ouro e os que producimos non ganemos un céntimo? Paréceme que a través desta iniciativa se pode defender o noso, que se está pondo en valor. O que está facendo Teté cun montón de artesáns diferentes é incrible, ata ha algúns internacionais, creo que isto é un orgullo. Se isto funciona e a la é un beneficio máis para as explotacións gandeiras pois con menos cabezas de gando pódese vivir, podes ter mellores ingresos e fixar poboación no rural”.
Por iso, a intención do responsable da Granxa A Ciruxana é seguir apostando por iniciativas coma estas. “O ano que vén a nosa intención é seguir na mesma liña, colaborando con elas e buscando facer un traballo de fondo que sexa a dignificación deste produto para que nun futuro poidamos ter un rendemento económico”.
Ao final, conclúe Teté Mareque, “pretendemos ir da man os gandeiros e os artesáns para que cando remate este camiño expoñamos as pezas que cada un aporte, demostrando as múltiples técnicas Nas que se pode traballar a la das nosas autóctona”.
Xoán, responsable da Granxa A Ciruxana, con pastos nos concellos de Viana do Bolo e de Vilariño de Conso./ Foto: Carlos G. Hervella.
a ciruxana ardexarxe arte artesáns bolillos bulgaria fiado gaicia gancho gandería granxa ovella galega pintura polonia proxecto tecido Teté Marequé tradición Viana do Bolo vilariño de conso
22 de Setembro de 2022
“A xerga do Entrudio de Viana do Bolo”, no XIII Congreso da Asociación Internacional de Estudos Galegos
23 de Setembro de 2022
Xogo de bolos de Parada de Sil: “Un conto de mestres”
20 de Setembro de 2022
Unha charla abordará en Viana como protexerse fronte ás carrachas e ás enfermidades que transmiten
19 de Setembro de 2022
Trasladada en helicóptero unha persoa ferida nunha cacería en Quintela de Umoso (Viana do Bolo)
18 de Setembro de 2022
Viana vive con ilusión a estrea do equipo cadete de fútbol na liga provincial
24 de Setembro de 2022
Exitoso festival de danza no Barco a favor dos afectados polo incendio de Valdeorras
24 de Setembro de 2022
Xornada Xogade de Atletismo da zona de Valdeorras, no Barco
24 de Setembro de 2022
O barquense Jose López, no XXIV Campionato de España de Btt para Policías Locais na Coruña
24 de Setembro de 2022
Unha porta á investigación astronómica da man da 8ª AstroTrevinca (A Veiga)
24 de Setembro de 2022
A empresa con sede en Valdeorras SPEDION aposta pola dixitalización no sector do transporte
8 de Xullo de 2020
Un local barquense únese ás asociacións de salas de concertos estatais para solicitar medidas mentres dure o cese de actividade
23 de Marzo de 2020
As ocas, de paseo polo casco vello do Barco
23 de Decembro de 2019
A provincia de Ourense ten 204 pacientes ingresados por coronavirus, 20 deles no Hospital de Valdeorras
16 de Abril de 2020
O desfile do Domingo Gordo en Viana do Bolo, en fotos
24 de Febreiro de 2020
Find us on Facebook
SUBSCRÍBETE AO XORNAL O SIL
© Copyright 2022, Todos los derechos reservados
Back to top button
Usamos cookies no noso sitio web para proporcionarlle a experiencia máis relevante lembrando as súas preferencias e repetindo visitas. Ao facer clic en "Aceptar", acepta o uso de TODAS as cookies.
Visión xeral da privacidade
Este sitio web usa cookies para mellorar a súa experiencia ao navegar polo sitio web. Destas cookies, as cookies que se clasifican como necesarias almacénanse no seu navegador, xa que son esenciais para o funcionamento das funcionalidades básicas do sitio web. Tamén empregamos cookies de terceiros que nos axudan a analizar e comprender como usa este sitio web. Estas cookies gardaranse no seu navegador só co seu consentimento. Tamén ten a opción de optar por non recibir estas cookies. Pero a desactivación dalgunhas destas cookies pode afectar a súa experiencia de navegación.
As cookies necesarias son absolutamente esenciais para que o sitio web funcione correctamente. Esta categoría só inclúe cookies que garanten as funcionalidades básicas e as funcións de seguridade do sitio web. Estas cookies non almacenan ningunha información persoal.